I årtier har sundbynitterne hentet pølser, bøffer og pålæg hos Slagter Ole, men nu er det slut. Slagter Ole i Nørresundby har drejet nøglen om for sidste gang. I et opslag på Facebook søndag skriver slagteren: "Jeg har drevet butik i Nørresundby i 38 år. Det er en veldrevet butik, men i 2017 var der en række udefrakommende begivenheder, som gjorde at jeg kom ud med et underskud. Det har ikke været muligt at rekonstruere butikken her i 2018, hvilket nu har fået den konsekvens at jeg, af økonomiske og helbredsmæssige årsager, må lukke Slagter Ole." Han takker samtidig sine medarbejdere og sine trofaste kunder, ligesom familien får en tak med på vejen for deres altid uvurderlige hjælp. Mandag morgen er opslaget kommenteret mere end 900 gange, og her deler kunder deres ærgrelse over at butikken er lukket og deres gode minder fra indkøb og masser af frokoster og middage med kød fra Slagter Ole.

Referat:
Den kendte og populære slagterforretning i Nørresundby er lukket efter 38 år.